b'\n_START_ARTICLE_\nStavern\n_START_PARAGRAPH_\nStavern er en by og en tidligere norsk kommune (til 1988) i den nuv\xc3\xa6rende Larvik kommune Vestfold fylke. Indtil kommunesammenl\xc3\xa6gningen var Stavern Norges mindste bykommune med et areal p\xc3\xa5 kun 2,3 km\xc2\xb2. Stavern har siden f\xc3\xa5et sin bystatus tilbage og havde 5.732 indbyggere per 1. januar 2009.\n_START_SECTION_\nHistorie\n_START_PARAGRAPH_\nStavern har formentlig v\xc3\xa6ret havn og ankerplads fra oldtiden. Navnet er fundet i den norr\xc3\xb8ne form "Staferni" i skriftlige kilder fra 1100-tallet. "Staferni" kommer af stafr, det vil sige "stav", og erni som har uvis betydning. Fra 1200-tallet blev Stavern beskrevet som et fiskeristed med god havn. Senere fik Stavern lodsstation og udviklede handel og stor skibstrafik. Stavern fik yderligere betydning, da Ulrik Frederik Gyldenl\xc3\xb8ve byggede bef\xc3\xa6stningerne p\xc3\xa5 Citadell\xc3\xb8ya i 1600-tallet, og fl\xc3\xa5destationen og galejv\xc3\xa6rftet for marinen blev flyttet fra Lagmannsholmen i Kristiansand til Stavern omkring 1758._NEWLINE_B\xc3\xa5de det gamle stednavn og vore dages navn er Stavern, men fra 1799 til 1930 havde hele omr\xc3\xa5det samme navn som orlogsstationen Fredriksvern (Frederiksv\xc3\xa6rn). Stavern var det sidste sted i Norge, som fik status som k\xc3\xb8bstad, 1. juli 1942. Stavern mistede sin bystatus, efter at storkommunen Larvik blev grundlagt af de tidligere kommuner Hedrum, Tj\xc3\xb8lling, Brunlanes, Larvik by og Stavern, men fik denne igen efter lokalt initiativ i 1996._NEWLINE_Byens \xc3\xa6ldste dele rummer mange fredede bygninger, blandt andre Gisken og Herman Wildenweys hjem, Hergisheim.\n_START_SECTION_\nBlokhusene\n_START_PARAGRAPH_\nBlokkhus, som ligger p\xc3\xa5 nogle h\xc3\xb8jder i Stavern, blev anlagt i 1788 \xe2\x80\x93 1790. De indgik som en del af en ydre bef\xc3\xa6stning rundt om byen og v\xc3\xa6rftet. Oprindeligt var der tre blokhuse p\xc3\xa5 landsiden.\n_START_SECTION_\nMilit\xc3\xa6rbyen\n_START_PARAGRAPH_\nDen milit\xc3\xa6re aktivitet i Stavern begyndte med bygningen af Staverns Fort fra 1675 til 1679._NEWLINE_I vinteren 1748-1749 besluttede Frederik V at bygge et nyt galejv\xc3\xa6rft og en hovedstation for orlogsfl\xc3\xa5den i Norge. Han inds\xc3\xa5 risikoen for krig med Sverige. Hovedstationen i Norge m\xc3\xa5tte kunne st\xc3\xb8tte landstyrkerne ved indmarch i Sverige, samtidig med at en fl\xc3\xa5destyrke kunne stoppe en tilsvarende svensk fremrykning over land mod Norge._NEWLINE_I 1750 startede s\xc3\xa5 opf\xc3\xb8relsen af det, som senere skulle blive Norges f\xc3\xb8rste hovedstation for marinen, Fredriksvern Verft (Friderichsv\xc3\xa6rn (1801), Fredriksv\xc3\xa6rn (1865), Fredriksv\xc3\xa6ren (1900)). Anl\xc3\xa6gget blev placeret i Stavern og havde milit\xc3\xa6r aktivitet frem til 2002._NEWLINE_Ud over at v\xc3\xa6re en vigtig orlogshavn var Stavern i 17- og 1800-tallet ogs\xc3\xa5 et vigtigt knudepunkt i den civile skibstrafik fra Norge til Danmark og Sverige. Norges to f\xc3\xb8rste dampskibe, DS Constitutionen i kystrute mellem Oslo og Kristiansand, og DS Prinds Carl i rute p\xc3\xa5 G\xc3\xb6teborg og K\xc3\xb8benhavn korresponderede og udvekslede post i Stavern fra 1827._NEWLINE_I nyere tid er det Luftforsvaret, som har haft sit virke i Stavern. Officers-, sanitets-, chauff\xc3\xb8r- og MP-uddannelsen har v\xc3\xa6ret her. Efter 2002 har Justitiesektorens kurs- og \xc3\xb8velsescenter (JK\xc3\x98) brugt store dele af Fredriksvern V\xc3\xa6rft som kurs- og \xc3\xb8velsesomr\xc3\xa5de.\n_START_SECTION_\nKirke og kultur\n_START_PARAGRAPH_\nStavern tilh\xc3\xb8rer Tunsberg stift, og sognekirken Stavern Kirke ligger ved torvet i centrum._NEWLINE_Stavern huser mange landskabsmalere. Specielt er havet et yndet motiv for malere i omr\xc3\xa5det.\n_START_SECTION_\nStavernfestivalen\n_START_PARAGRAPH_\nStavernfestivalen er en \xc3\xa5rligt rockefestival med udend\xc3\xb8rs koncerter i Skr\xc3\xa5vika. Den blev afholdt f\xc3\xb8rste gang i juli 2001. Festivalchef er Roger Albin.\n_START_SECTION_\nSommerbyen\n_START_PARAGRAPH_\nStavern er kendt som en turistby. Stavern blev k\xc3\xa5ret til Norges fineste sommerby af netstedet dinside.no i sommeren 2007.'